Anexa la Proiectul de hotărâre nr. 48/11019/18.03.2026


R E G U L A M E N T

privind criteriile de acordare sau respingere a autorizației anuale de funcționare pentru activitățile de jocuri de noroc permise pe raza municipiului Brad, 
județul Hunedoara

Scopul și cadrul legal

Art. 1. Prezentul Regulament stabilește cadrul normativ privind obținerea autorizației de funcționare pentru activitățile de jocuri de noroc permise pe raza municipiului Brad, respectiv jocurile de noroc care constituie monopol de stat exercitat prin intermediul  Companiei Naționale “Loteria Română” S.A. prevăzute la art. 10 alin. (1) lit. a) din Ordonanța de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare și a operatorilor economici, autorizați conform legii, care exploatează doar jocuri de pariuri sportive, prevăzute la art. 10 alin. (1) lit. b) din același act normativ.
Art. 2. Activitățile de jocuri de noroc permise pe raza municipiului Brad se desfășoară cu respectarea prevederilor legislației naționale în vigoare, în special ale Ordonanței de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare.

Teritoriul și zonele permise

Art. 3. (1) Activitățile prevăzute la art. 1 se pot desfășura pe întreg teritoriul administrativ-teritorial al municipiului Brad, în toate zonele de impozitare ale localității. 
            (2) Având în vedere continuitatea activității operatorilor existenți, nu se impun restricții zonale suplimentare, locațiile actuale fiind considerate conforme din punct de vedere urbanistic și al ordinii publice la data adoptării prezentului Regulament.

Autorizarea anuală

Art. 4. (1) Operatorii de jocuri de noroc de tip loto și pariuri sportive își vor putea desfășura activitatea pe raza municipiului  Brad în baza autorizației anuale de funcționare.
  (2) Autorizația anuală de funcționare se acordă sau se respinge prin hotărâre a Consiliului Local al Municipiului Brad, pe baza criteriilor stabilite prin prezentul Regulament.
  (3) Hotărârea Consiliului Local al Municipiului Brad prevăzută la alin. (2) se aduce la cunoștința publicului prin afișare pe pagina de internet a Municipiului Brad și prin celelalte mijloace de publicitate prevăzute de lege.
(4) Autorizația anuală de funcționare se eliberează de către Compartimentul Comercial din aparatul de specialitate al Primarului Municipiului Brad, pe baza hotărârii Consiliului Local al Municipiului Brad.

Documentația necesară

Art. 5. Pentru obținerea autorizației de funcționare pentru desfășurarea jocurilor de noroc de tip loto și pariuri sportive pe raza municipiului Brad, operatorii vor depune o documentație care să cuprindă următoarele acte:
a. cerere tip, anexă la prezentul Regulament;
b. copie după certificatul de înregistrare eliberat de O.R.C., recodificat cod CAEN Rev.3;
c. copie după certificatul constatator (activităţi cod CAEN Rev.3) - pentru punctul de lucru, eliberat în baza Legii 265/2022, cu explicitarea codului CAEN 9200 jocuri loto tradiționale și pariuri sportive;
d. copie după licența de organizare a jocurilor de noroc și autorizația de exploatare a jocurilor de noroc de la Comitetul de Supraveghere a Oficiului Național pentru Jocuri de Noroc;
e. copie după Autorizația de exploatare a jocurilor de noroc emisă de către Comitetul de Supraveghere al Oficiului Național pentru Jocuri de Noroc;
f. copie după cartea de identitate a administratorului;
g. copie după actul de deţinere al spaţiului (după caz - extrasul de carte funciară, pentru informare, actualizat la zi din care să rezulte funcțiunea spațiului și suprafața/aria desfășurată a acestuia, act de proprietate spaţiu, act de proprietate teren + autorizaţie de construire spaţiu + procesul verbal de recepție la terminarea lucrărilor, contract de comodat, contract de  închiriere/subînchiriere cu acordul proprietarului, valabil pe anul în curs înregistrat la ANAF, etc.);
h. acordul proprietarilor/locatarilor cu viza asociaţiei de proprietari pentru locațiile aflate la parterul blocurilor de locuinţe;
i. declarație de impunere în vederea stabilirii cuantumului taxei de salubrizare pentru utilizatorii noncasnici;
j. copie după contractul cu societatea prestatoare de servicii de salubrizare, autorizată la nivelul municipiului Brad, dacă este cazul;
k. avize/acorduri/autorizații emise de către alte autorități/instituții publice (autorizație de securitate la incendiu, autorizație sanitară de funcționare, etc.).
l. dovada că nu are datorii restante la bugetul de stat, bugetul asigurărilor sociale de stat și bugetul local al Municipiului Brad.

Termene de depunere și eliberare

Art. 6. Termene de depunere:
              (1) Pentru operatorii aflați deja în activitate, cererile însoțite de documentația completă se depun cu cel puțin 30 de zile calendaristice înainte de expirarea autorizației de funcționare precedente.
               (2) Pentru operatorii noi (puncte de lucru noi), cererea se depune cu cel puțin 30 de zile calendaristice înainte de data estimată pentru începerea activității. 
Art. 7.  Termenul de soluționare:
	Compartimentul Comercial va analiza documentația și va propune acordarea sau respingerea autorizației în termen de 15 zile lucrătoare de la data înregistrării dosarului complet.
Criterii de acordare a autorizației

Art. 8. Autorizația de funcționare se acordă operatorilor care îndeplinesc cumulativ următoarele criterii:
a. deținerea tuturor actelor de funcționare prevăzute de legislația națională (ONJN) și depunerea documentației complete conform art. 4 din prezentul Regulament;
b. deținerea unui drept de folosință valabil asupra spațiului (proprietate, închiriere etc.) și utilizarea acestuia conform destinației de spațiu comercial sau prestări servicii.
	c. inexistența datoriilor restante către bugetul de stat, bugetul asigurărilor sociale de stat și bugetul local al Municipiului Brad la data depunerii cererii, probată prin Certificat de atestare fiscală;
	d. deținerea avizelor/autorizațiilor specifice funcționării (după caz: securitate la incendiu, autorizație sanitară/sanitar-veterinară) emise de autoritățile competente.
	e. depunerea unei declarații pe proprie răspundere prin care operatorul se obligă să respecte orarul de funcționare și normele de liniște publică, sub sancțiunea retragerii autorizației.
Criterii de respingere a cererii de eliberare a autorizației

Art. 9. Cererea de eliberare a autorizației anuale de funcționare va fi respinsă în oricare dintre următoarele situații:
	a. neîndeplinirea criteriilor de la art. 8: lipsa oricărui document obligatoriu sau prezentarea unor acte a căror valabilitate a expirat;
	b. date eronate: constatarea furnizării unor informații false sau a unor documente falsificate în cadrul documentației depuse;
	c. neplata obligațiilor fiscale: identificarea unor datorii la bugetul de stat, bugetul asigurărilor sociale de stat și bugetul local al Municipiului Brad pe numele operatorului economic;
	d. lipsa acordului de vecinătate: neobținerea acordului scris al vecinilor direct afectați sau al asociației de proprietari (pentru locațiile situate în imobile cu destinația de locuințe/blocuri);
	e. incompatibilitatea activității: identificarea în locația propusă a unor mijloace de joc de tip slot-machine, contrar interdicției stabilite prin prezentul Regulament.
Art. 10. (1) Cererile de autorizare vor fi analizate de către personalul de specialitate din cadrul Compartimentului Comercial din aparatul de specialitate al Primarului Municipiului Brad.
              (2) Se va verifica:
                      a. îndeplinirea criteriilor prevăzute la art. 8 din prezentul Regulament;
                      b. conformitatea documentației depuse.

Retragerea autorizației

Art. 11. Consiliului Local al Municipiului Brad, prin hotărâre, poate dispune retragerea autorizației anuale de funcționare în următoarele cazuri:
                 a. nerespectarea prevederilor prezentului Regulament;
                 b. neplata taxei de eliberare în termenul prevăzut la art. 5 din Hotărârea Consiliului Local nr.___/2026;
                 c. încălcarea prevederilor legislației privind jocurile de noroc;
                 d. constatarea unor fapte care afectează ordinea publică. În acest caz, organele abilitate vor depune o solicitare de retragere a autorizației de funcționare în acest sens.
       e. expirarea sau anularea licenței emise de către ONJN.

Dispoziții finale

Art. 12. Orarul de funcționare pentru agenții economici care desfășoară activități de jocuri de noroc permise pe raza municipiului Brad se stabilește de către comerciant în condițiile Regulamentului pentru eliberarea și vizarea autorizațiilor de funcționare ale unităților comerciale din municipiul Brad, județul Hunedoara, aprobat prin Hotărârea Consiliului Local nr. 189/2018, astfel cum a fost modificată prin Hotărârea Consiliului Local nr. 124/2019.
Art. 13. În incinta unităților autorizate, conform prezentului Regulament, este interzisă amplasarea de mijloace de joc de tip slot-machine de orice tip.
Art. 14. Prezentul Regulament se completează cu prevederile legislației naționale aplicabile în domeniul jocurilor de noroc, în special cu dispozițiile Ordonanței de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare.

